36/2012

A hf. höfðaði mál gegn M til heimtu skuldar vegna yfirdráttar á tékkareikningi. M bar því við að reikningurinn væri henni óviðkomandi og hún stæði ekki í neinni skuld við A hf. Í málinu lá fyrir að reikningurinn var stofnaður í nafni M og báru yfirlit yfir reikninginn með sér að yfirdrætti á honum hafi að langmestu leyti verið ráðstafað yfir á annan reikning M hjá sama banka. Taldi Hæstiréttur viðbáru M vera haldlausa og gilti einu þó M kannaðist ekki við að hafa óskað eftir heimild til yfirdráttar. Var M því dæmd til greiðslu umræddrar skuldar.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf og J-kk-nf S-kk-nf G-kk-nf og B-kk-nf B-kk-nf settur hæstaréttardómari.

Áfrýjandi skaut málinu til Hæstaréttar 11. janúar 2012. Hún krefst sýknu af kröfu stefnda og málskostnaðar í héraði og fyrir Hæstarétti.

Stefndi krefst staðfestingar hins áfrýjaða dóms og málskostnaðar fyrir Hæstarétti.

I

Hinn 23. ágúst 2007 var stofnaður reikningur nr. 0330-26-800500 í nafni áfrýjanda í útibúi Kaupþings banka hf. á Akranesi og var yfirdráttarheimild á reikningnum 6.000.000 krónur. Sama dag var öll sú fjárhæð millifærð yfir á annan reikning í bankanum nr. 0330-26-500, en þann reikning hafði áfrýjandi stofnað árið 1979 og var hann upphaflega í útibúi Samvinnubankans á Akranesi. Nokkru áður en fyrrgreindi reikningurinn var stofnaður eða 13. ágúst 2007 hafði áfrýjandi gefið út tryggingarbréf til bankans að fjárhæð 14.000.000 krónur, en með því var veittur veðréttur í fasteigninni Garðastræti 34 í Reykjavík til tryggingar á öllum skuldum hennar við bankann.

Með ákvörðun Fjármálaeftirlitsins 22. október 2008 var eignum og skuldum Kaupþings banka hf. ráðstafað til stefnda sem þá hét Nýi Kaupþing banki hf. Við þá ráðstöfun færðust fyrrgreindir bankareikningar í útibúinu á Akranesi til stefnda.

Samkvæmt yfirliti yfir reikning nr. 0330-26-800500 var reikningurinn yfirdreginn allt frá því hann var stofnaður 23. ágúst 2007. Hinn 20. maí 2009 var áfrýjanda send tilkynning um vanskil vegna yfirdráttar á reikningnum, en skuldin nam þá 22.341.759 krónum. Í kjölfarið gaf áfrýjandi og eiginmaður hennar út tryggingabréf 29. sama mánaðar til stefnda að fjárhæð 6.000.000 krónur með veðrétti í fyrrgreindri fasteign til tryggingar á öllum skuldum hjónanna við bankann. Þann dag höfðu 22.599.930 krónur verið yfirdregnar á reikningi nr. 0330-26-800500, en á fyrrgreindum reikningi nr. 0330-26-500 höfðu verið yfirdregnar 1.168.586 krónur. Mál þetta höfðaði stefndi til heimtu á skuld vegna yfirdráttar á fyrrnefnda reikningnum, og miðar höfuðstól kröfunnar við stöðu reikningsins 26. febrúar 2010. Samhliða höfðaði stefndi annað mál á hendur áfrýjanda vegna yfirdráttar á síðarnefnda reikningnum og er það mál nr. 48/2012 hér við réttinn.

II

Í málinu liggur fyrir að reikningur nr. 0330-26-800500 var stofnaður í nafni áfrýjanda 23. ágúst 2007 og allri yfirdráttarheimild reikningsins ráðstafað með millifærslu yfir á reikning áfrýjanda við sama banka. Þá bera yfirlit yfir reikninginn með sér að yfirdrætti á honum var að langmestu leyti ráðstafað yfir á nefndan reikning áfrýjanda. Sú viðbára áfrýjanda að reikningurinn sé henni óviðkomandi er því haldlaus. Þá gildir einu þótt áfrýjandi hafi ekki kannast við að hafa óskað eftir heimild til yfirdráttar. Samkvæmt þessu verður staðfest niðurstaða hins áfrýjaða dóms og tekin til greina krafa stefnda að fjárhæð 24.340.774 krónur miðað við stöðu reikningsins 26. febrúar 2010.

Í málinu liggur ekki fyrir að stefndi hafi sannanlega krafið áfrýjanda um greiðslu skuldarinnar fyrr en með birtingu stefnu 11. maí 2010. Með vísan til 4. mgr. 5. gr. laga nr. 38/2001 um vexti og verðtryggingu verða dráttavextir af kröfunni reiknaðir frá þeim degi.

Áfrýjanda verður gert að greiða stefnda málskostnað fyrir Hæstarétti eins og greinir í dómsorði.

Dómsorð:

Áfrýjandi, M-kvk-nf R-kvk-nf P-kvk-nf, greiði stefnda, Arion banka hf., 24.340.774 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 11. maí 2010 til greiðsludags.

Ákvæði héraðsdóms um málskostnað skal óraskað.

Áfrýjandi greiði stefnda 500.000 krónur í málskostnað fyrir Hæstarétti.